અહીં સમજવા જેવી બાબત એ છે કે, ગીતો તો પહેલાં પણ આવતાં હતાં, લોકો તે જોતાં પણ હતાં. તો પછી સમસ્યા શું હતી કે લોકો તેને આ હદે અપનાવી શકતા નહોતાં? રાઘવ ડિજિટલના માલિક અને ગીતકાર દીપકભાઈ પુરોહિતનો જવાબ સ્પષ્ટ છે, ‘પહેલાંનાં મારાં જ ગીતોના વીડિયોની વાત કરું તો તેની ગુણવત્તા એ હદે નબળી રહેતી કે લોકો તેની મજાક ઉડાવતા. હું મારા પરિવારના સભ્યો કે મહેમાનોને પણ તે બતાવી શકતો નહીં. એ વખતે એક આલ્બમમાં વીસ જેટલાં ગીતો રહેતાં. મને લાગે છે એ ખોટી દિશામાં મહેનત હતી. કારણ કે લોકો એમાંથી ગમતાં એકાદ ગીતને બાદ કરતાં બીજા ભાગ્યે જ જોતાં-સાંભળતાં હતાં. એ ગાળામાં રૃ. ૩૦ હજારમાં વીસ ગીતો બનતાં એટલે તમે તેની ગુણવત્તા વિશે કલ્પના કરી શકો છો.’